অবশেষে ব্যর্থতার বৃত্ত থেকে বেরিয়ে এসে অর্ধশতকের আনন্দে বিভোর মুশফিকুর রহিম। ইংল্যান্ডের বিপক্ষে তৃতীয় ওয়ানডেতে মুশফিক আর মোসাদ্দেক হোসেনের দৃঢ়তাভরা ব্যাটিং বাংলাদেশকে এনে দিয়েছে লড়াই করার মতো সংগ্রহ। টস হেরে ব্যাটিংয়ে নামা স্বাগতিকরা ৬ উইকেট হারিয়ে করেছে ২৭৭ রান। মুশফিক ৬৭ ও মোসাদ্দেক ৩৮ রানে অপরাজিত ছিলেন। ক্রিস ওকসকে ছক্কা মেরে ক্যারিয়ারের ১৬তম অর্ধশতক করা মুশফিকের ৬২ বলের চমৎকার ইনিংসে ছিল ৪টি চার। অবিচ্ছিন্ন সপ্তম উইকেটে মোসাদ্দেকের সঙ্গে ৮৫ রানের মূল্যবান জুটি গড়েছেন বাংলাদেশের অভিজ্ঞ উইকেটরক্ষক-ব্যাটসম্যান।